Σπύρος Τσακνιάς

Ο Σπύρος Τσακνιάς (1929 - 6 Μαΐου 1999) ήταν Έλληνας ποιητής, δοκιμιογράφος, μεταφραστής και κριτικός της λογοτεχνίας.

Ο Τσακνιάς γεννήθηκε στη Λαμία το 1929. Ολοκληρώνοντας τις εγκύκλιες σπουδές του φοίτησε στην Ανωτάτη Εμπορική Σχολή (ΑΣΟΕΕ) ενώ παρακολούθησε και μαθήματα κινηματογράφου. Μετά τον Β΄ Παγκόσμιο Πόλεμο άρχισε να εργάζεται ως δημοσιογράφος, αλλά τελικά σταδιοδρόμησε ως στέλεχος σε φαρμακευτική εταιρία. Στα γράμματα εμφανίστηκε για πρώτη φορά το 1951, με το ποίημα Γράμμα σ' έναν ποιητή, το οποίο δημοσιεύτηκε στην εφημερίδα Δημοκρατικός Τύπος γεγονός που τον εντάσσει στη δεύτερη μεταπολεμική γενιά της Νεοελληνικής ποίησης. Ήταν μέλος της συντακτικής επιτροπής του περιοδικού Γράμματα και Τέχνες, μέλος της συντακτικής επιτροπής των ανθολογιών μεσοπολεμικής και μεταπολεμικής λογοτεχνίας για λογαριασμό των Εκδόσεων Σοκόλη ενώ ήταν διευθυντής της σειράς "Οι ποιητές του κόσμου" για λογαριασμό των εκδόσεων Εγνατία, ενώ έκανε την επιμέλεια της σειράς ποίησης των εκδόσεων "Πατάκη". Συνεργάστηκε με πολλά λογοτεχνικά περιοδικά της εποχής του, όπως το "Διαβάζω", "Το Δέντρο", "Η Λέξη" (στο οποίο διατηρούσε σταθερή στήλη βιβλιοκρισίας), "Τραμ",  "Σχεδία". Αρθρογραφούσε, επίσης, σε εφημερίδες (Τα Νέα, Το Βήμα, Η Καθημερινή, Η Πρώτη, Η Αυγή).

Ο Τσακνιάς ασχολήθηκε επίσης και με μεταφράσεις δοκιμίων, ποίησης και πεζογραφίας. Ήταν νυμφευμένος με την επίσης ποιήτρια και μεταφράστρια Αμαλία Τσακνιά. Απεβίωσε στην Αθήνα το Μάιο του 1999.

Παραπομπές

Βιβλιογραφία 
 [Αφιέρωμα], Κ, τχ. 19 (Δεκ. 2009), σ. 4 - 48. 
 Ζήρας, Αλέξης, Η τέχνη των φωτοσκιάσεων: ο σκιώδης ποιητικός λόγος του Σπύρου Τσακνιά, Νέα Εστία, τχ. 1745 (Μάιος 2002), σ. 887 - 894. 
 Μηλιώνης, Χριστόφορος, Το ποιητικό έργο του Σπύρου Τσακνιά, Νέα Εστία, τχ. 1726 (Οκτ. 2000), σ. 467 - 478. 
 Σελίδες για τον Σπύρο Τσακνιά, Εντευκτήριο, τχ. 57, (απρ. - Ιουν. 2002), σ. 7 - 46. 
 Χατζηβασιλείου, Βαγγέλης, Σπύρος Τσακνιάς: η κριτική της λογοτεχνίας και η θεωρία της πράξης, Εντευκτήριο, τχ. 46 (Άνοιξη 1999), σ. 23 - 26.

Δεύτερη Μεταπολεμική Γενιά
Νεοέλληνες ποιητές
Έλληνες κριτικοί της λογοτεχνίας